Bărbatul prins beat la volan la Vicovu de Jos, la ceva mai mult de o oră de la ieșirea din izolarea de 14 zile

La prima oră a dimineții

O razie a polițiștilor desfășurată joi dimineață a dus la depistarea unui bărbat beat la volan, la Vicovu de Jos, ceea ce face cazul ieșit din comun fiind faptul că omul se afla în dimineața primei zile în care ieșise din perioada de izolare de două săptămâni. Practic, la ceva mai mult de o oră de la expirarea izolării, bărbatul era deja beat, de dimineață, și la volan.

În cadrul raziei organizate de Secția Rurală de Poliție Gălănești, în mai multe comune din zonă, cu sprijin de la două grupe de ”mascați” de la Serviciul de Acțiuni Speciale și al polițiștilor de la Serviciul de Investigații Criminale, joi, în jur de ora 9.30, a fost oprit pentru control, pe DN 2H, la Vicovu de Jos, un Mercedes Benz cu numere de Belgia. Localnicul de la volan era incoerent în exprimare, cu halenă alcoolică, iar după identificare s-a stabilit că omul era în dimineața primei zile de după cele 14 de izolare. Practic, la o oră după expirarea izolării.

Etilotestul a indicat în cazul său concentrația de 0,74 miligrame per litru alcool pur în aerul expirat. El a fost dus de polițiști la Spitalul Rădăuți, unde i s-au recoltat probe biologice de sânge.

Polițiștii au constatat că acesta nu avea asupra sa nici declarația pe proprie răspundere, privind scopul deplasării, astfel că, pe lângă dosarul penal pentru conducere sub influența alcoolului, a încasat și o amendă de 5.000 de lei.

Tot în cadrul aceleiași acțiuni, în timp ce făceau verificări în cătunul de romi Vuliva, la Frătăuții Noi, polițiștii au găsit pe drumul comunal un localnic care trebuia să fie izolat la domiciliu. Acesta a fost băgat direct în carantină.

În total, în cadrul acțiunii, au fost verificate în trafic 25 de mașini și aplicate 8 amenzi, în valoare de 24.000 de lei, pentru încălcarea normelor privind întocmirea declarațiilor pe propria răspundere. Au fost verificate peste 100 de persoane izolate la domiciliu.